## L’aeroport de Castelló i Educació fomenten la relació entre l’alumnat d’FP aeronàutica i les empreses del sector

*** El centre d’FP situat en l’aeroport acull més de cent alumnes de quatre graus de la branca aeronàutica, un sector amb alta demanda laboral
* Companyies amb base en l’aeroport contracten treballadors que han cursat l’FP i tenen alumnes realitzant pràctiques formatives**

L’aeroport de Castelló i la Conselleria d’Educació, Universitats i Ocupació estan treballant de manera conjunta per a construir ponts entre la Formació Professional (FP) de la branca aeronàutica i empreses del sector, a fi de promoure l’ocupabilitat de l’alumnat en un àmbit amb alta demanda de mà d’obra qualificada.

Amb este objectiu, la directora general de Formació Professional de la Conselleria d’Educació, Marta Armendia, ha visitat, acompanyada pel director general d’Aerocas, Justo Vellón, les instal·lacions de l’aeroport de Castelló, on se situa el centre d’FP adscrit a l’IES La Vall d’Alba.

En este centre cursen els seus estudis més d’un centenar d’alumnes, distribuïts en els quatre cicles que s’impartixen: un de grau mitjà (Muntatge d’estructures i instal·lacions de sistemes aeronàutics) i tres de grau superior (Manteniment aeromecànic d’avions amb motor de turbina; Manteniment aeromecànic d’helicòpters amb motor de turbina; i Manteniment de sistemes electrònics i aviònica d’aeronaus).

La directora general d’FP ha aprofitat la visita per a mantindre sengles trobades amb responsables de les empreses Brok-air Aviation Group i eCube, dedicades a activitats de MRO (manteniment, reparació i preservació d’avions) i estacionament i desmantellament d’aeronaus, els quals li han traslladat l’alta demanda d’especialistes en la indústria aeronàutica i la rellevància de disposar d’un centre d’FP situat en el mateix aeroport per a cobrir estes necessitats de mà d’obra qualificada.

En este sentit, les dos companyies ja disposen en les seues plantilles de treballadors formats en l’FP de l’aeroport i compten amb alumnes fent pràctiques formatives en les diverses línies d’activitat que duen a terme.

D’altra banda, la ubicació del centre d’FP en el mateix aeroport possibilita que els alumnes visiten de manera assídua les empreses allí basades per a presenciar *in situ* una àmplia gamma d’activitats de manteniment, reparació i preservació d’avions, així com de desmuntatge, processament i emmagatzematge de components.

Fecha: 24/05/2024